**Unity Technologies** on Tanskasta lähtöisin oleva yritys, joka on kehittänyt Unity-pelimoottorin. Se on lisensoitu pelimoottori, jota käytetään erilaisissa videopeleissä, kuten *Hearthstone: Heroes of Warcraft*, *Kerbal Space Program*, *Cities: Skylines*, *Endless Legend* ja *Angry Birds 2*.

Historia
--------

Unity Technologiesin perustivat vuonna 2004 Tanskassa Kööpenhaminassa David Helgason (toimitusjohtaja), Nicholas Francis (CCO) ja Joachim Ante (CTO) sen jälkeen, kun heidän ensimmäinen pelinsä GooBall ei juuri menestynyt. He ymmärsivät pelimoottorin ja pelien suunnittelussa tarvittavien työkalujen merkityksen, ja sen sijaan, että olisivat alkaneet tehdä seuraavaa peliä, he alkoivatkin tehdä pelimoottoria, jota kuka tahansa voisi käyttää edulliseen hintaan. Unity Technologies sai rahoitusta Sequoia Capitalista, WestSummit Capitalista ja iGlobe Partnersilta.

Yrityksen tavoite on "demokratisoida pelien kehitys", jotta mahdollisimman moni voisi kehittää interaktiivisia 2D- ja 3D-sisältöjä. Kun iPhonen suosio nousi 2008, Unity oli ensimmäisten alustaa täysin tukevien pelimoottorien kehittäjien joukossa. Unity tukee 21 alustaa, joiden joukossa on muun muassa Oculus Rift, PlayStation 4 ja Linux.

Unity ilmoitti huhtikuussa 2012 saavuttaneensa miljoonan rekisteröityneen kehittäjän etapin. Käyttäjistä 300 000 käytti Unitya kuukausittain. Huhtikuussa 2015 rekisteröityneitä kehittäjiä oli 4,5 miljoonaa ja aktiivisia käyttäjiä kuukausittain miljoona. Kaikista mobiilipelien kehittäjistä Unitya käyttää 47 prosenttia.

Unity Asset Store julkaistiin marraskuussa 2010. Sen avulla Unityn käyttäjät voivat myydä toisilleen pelin kehittämisessä tarvittavia elementtejä. Huhtikuuhun 2014 mennessä palvelussa oli 600 000 rekisteröityä käyttäjää, ja sieltä oli tehty kuukausittain keskimäärin 500 000 latausta. Joidenkin arvioiden mukaan vuonna 2013 pelien kehittäjät säästivät latausten avulla yhteensä miljardi dollaria.

Unity osti vuonna 2014 suomalaisen Applifierin. Applifierin Everyplaystä tuli Unity Everyplay. Se on pelaajille tarkoitettu palvelu, jossa on mahdollista jakaa yhteisöllisesti pelaamiaan pelejä. Oston myötä Applifierin videomainosverkko GameAdsista tuli Unity Ads. Unityn toimitusjohtaja David Helgasonin mukaan yritysosto tuki yrityksen tavoitetta toimittaa kehittäjille työkaluja, joiden avulla heidän pelinsä menestyvät ja siinä auttaa se, että he saavat uusia tapoja olla yhteydessä peliensä aktiivisten pelaajien kanssa. 

Unity osti samana vuonna vielä kaksi muutakin yritystä: Playnomics (nykyään Unity Analytics) on kehittäjille tarkoitettu data-analyysialusta ja Tsugi (nykyään Unity Cloud Build) on integrointipalvelu.

Vuonna 2014 uudeksi toimitusjohtajaksi tuli John Riccitiello.

Unity osti elokuussa 2015 Shanghaista SilkCloudin. Vuonna 2021 yhtiö osti Weta Digitalin 1,625 miljardin dollarin hintaan.

Tammikussa 2022 yhtiö osti Ziva Dynamicsin aikeena yksinkertaistaa luonnollisen näköisten ihmishahmojen tekoa Unity-moottorin kanssa. Vuonna 2015 perustetun kanadalaisen yhtiön tekniikkaa on käytetty useissa peleissä ja sen ohjelmistoa ZivaVFX on käytetty elokuvien teossa.

Kesäkuussa 2022 yhtiön kerrottiin irtisanovan satoja työntekijöitä. Kesäkuussa 2020 yhtiön listautuessa pörssiin sillä oli 3 300 työntekijää ja osakkeen hinta on laskenut listautumisesta lähtien.

Heinäkuussa 2022 Unity ilmoitti yhdistyvänsä IronSourcen kanssa, joka tarjoaa monetisointi- ja analytiikkapalveluja peleihin. Kaupan hinta oli noin 4,4 miljardia dollaria. Unityn osakkeenomistajat tulevat omistamaan 73,5 % syntyvästä yrityksestä, kun taas IronSourcen osakkeenomistajat omistavat 26,5 %. IronSourcen toimitusjohtaja Tomar Bar-Zeev liittyy Unityn johtokuntaan yhdistymisen seurauksena. Yhdistyminen on tarkoitus vahvistaa vuoden 2022 viimeisellä neljänneksellä.

Toukokuussa 2023 yhtiö ilmoitti toimipisteiden sulkemisesta ja satojen työntekijöiden irtsanomisesta. Yhtiön tavoitteena oli vähentää toimistojen määrää 58:stä 30:een ja yhtiö irtisanoi 600 työntekijää. Myös edeltävänä vuonna työntekijöitä irtisanottiin. Irtisanomisten jälkeen yhtiöllä on noin 7 000 työntekijää maailmanlaajuisesti.

Lokakuussa 2023 yhtiön väliaikaiseksi toimitusjohtajaksi nimettiin James M. Whitehurst kun John Riccitiello väistyi.

Lisenointikohu
--------------

Syyskuussa 2023 yhtiö ilmoitti muutoksista Unity-pelimoottorin lisensointiin ja rojaltimaksuihin. Yhtiön ilmoituksen mukaan se alkaa periä asennuskohtaista maksua pelien kehittäjiltä 1. tammikuuta 2024 lähtien. Tämä on muutos yhtiön aiempaan ilmoitukseen, jonka mukaan edullisin lisenssi olisi täysin ilmainen kehittäjille. Seurauksena pelien kehittäjät sanoivat, että yhtiöön ei voi luottaa ja monet aikovat siirtyä käyttämään kilpailevaa ohjelmistoa. Etenkin suuttumista aiheuttaa uuden maksun kohdistuvan myös ennestään olemassaoleviin peleihin. Erityisesti pelien kehittäjät ovat harmissaan, että muutos rikkoo yhtiön vuonna 2019 julkaisemaan käyttöehtojen periaatetta, jonka mukaan tulevat muutokset eivät koskisi aiempia pelejä. Asennusmaksu tulisi myös kahdesti jos loppuasiakas asentaa pelin kahdelle laitteelle. Lisäksi ongelmallisena nähtiin vaikutus ilmaispelien kehitykselle. Pienet kehittäjät ovat sanoneet, ettei heillä ole varaa maksaa itselleen palkkaan asennuksista aiheutuvien maksujen myötä ja eräät joutuisivat maksamaan Unitylle enemmän kuin ovat koskaan saaneet rahaa pelistään. Alkuperäisen linjauksen jälkeen yhtiö muutti kantaansa, joka oli että jokaisesta asennuksesta tulisi maksaa ja muutoksen jälkeen vain ensiasennuksesta olisi maksettava. Maksu olisi edelleen tehtävä kahdesti jos käyttäjä asentaa Unity-pelin kahdelle laitteelle. Tilauspalveluista asennukset maksaisi palveluntarjoaja kuten Microsoft, mutta Microsoft ei ole kommentoinut asiaa. Unity kertoi myöhemmin aikovansa muuttaa suunnitelmaa.
Eurooppalainen pelinkehittäjien järjestö European Games Developer Federation pyysi EU:ta selvittämään Unityn toimintaa kilpailun rajoittamisen näkökulmasta, koska mukana tulevien työkalujen ja lisenssimaksujen vaikutus johtaa kehittäjien "lukkiutumiseen" tiettyyn toimittajaan ja rajoittaa muiden middleware-ohjelmistojen mahdollisuutta kilpailla Unityn kanssa. Pelikehityksen pitkän keston vuoksi kehittäjillä ei ole mahdollisuutta vaihtaa nopeasti työkaluja ja joutuvat hyväksymään haitallisia ehtoja.

Kohun seurauksena yhtiö ilmoitti 9. lokakuuta John Riccitiellon väistyvän yhtiön johdosta ja James M. Whitehurst astuu hänen tilalleen väliaikaisena yhtiön toimitusjohtajana ja hallituksen jäsenenä välittömästi.

Jälkikäteen on kerrottu, että uusi lisensointi kiirehdittiin käyttöön huolimatta jyrkästä vastustuksesta vanhemmilta johtajilta. Lisensoinnin tavoitteena oli saada suurempi osuus mobiilialustojen mainosrahoista. Taustalla oli vaikuttimena aiemmin ilmoitettu yhdistyminen IronSourcen kanssa, joka kilpailee AppLovinin kanssa.

Marraskuussa Unity muutti lisensointiehtoja.

Lähteet
-------

1. 1 2  Unity Technologies Lands $12 Million in Series B Funding Led by WestSummit Capital and iGlobe Partners *marketwire.com*.
2. ↑  Unity - Multiplatform Unity Technologies. Viitattu 14.8.2015.
3. ↑  Unity Technologies marks one million developers for its game development tools Polygon.
4. ↑  Unity - Company Facts Unity Technologies.  Arkistoitu 16.3.2015. Viitattu 12.8.2015.
5. ↑  Developer Economics Q3 2014: State of the Developer Nation Vision Mobile.  Arkistoitu 7.10.2014. Viitattu 13.8.2015.
6. ↑  Unite 2010: Tech outfit introduces in-engine marketplace Develop Online. Viitattu 8.2.2015.
7. ↑  The billion-dollar game dev trading post Polygon. Viitattu 14.8.2015.
8. ↑  Unity to acquire Everyplay creator Applifier Pocketgamer.biz. Viitattu 13.8.2015.
9. ↑  Unity Technologies Bulks Up On Utilities With Acquisition Of Playnomics Forbes.com. Viitattu 13.8.2015.
10. ↑  Unity details new Cloud Build service; opens Unity Austin Forbes.com. Viitattu 13.8.2015.
11. ↑  John Riccitiello is New Ceo at Unity  22.10.2014. IGN. Viitattu 2.11.2014.
12. ↑  SilkCloud Update SilkCloud.  Arkistoitu 8.10.2015. Viitattu 16.10.2015.
13. ↑  Ed Nightingale: Unity acquires Sir Peter Jackson's Weta in $1.6bn deal *eurogamer.net*.  10.11.2021. Viitattu 10.11.2021. (englanniksi)
14. ↑  Josh Liddle: Unity Acquires Ziva Dynamics for Realistic Humans *gamerant.com*.  26.1.2022. Viitattu 15.9.2023. (englanniksi)
15. ↑  Nick Statt: Unity is laying off hundreds of employees *protocol.com*.  29.6.2022. Viitattu 30.6.2022. (englanniksi)
16. ↑  Kaser, Rachel: Unity merges with IronSource *VentureBeat*.  13.7.2022.  Arkistoitu 18.7.2022. Viitattu 18.7.2022. (englanniksi)
17. ↑  Akshay Patel: Unity Lays Off Hundreds of Employees and Plans to Shut Down Half its Locations *gamerant.com*.  5.5.2023. Viitattu 15.9.2023. (englanniksi)
18. ↑  Brendan Sinclair: Unity lays off 600 more, closing half of offices *gamesindustry.biz*.  3.5.2023. Viitattu 15.9.2023. (englanniksi)
19. ↑  Kevin Purdy: Unity CEO John Riccitiello is retiring, effective immediately *arstechnica.com*.  10.10.2023. Viitattu 11.10.2023. (englanniksi)
20. ↑  Kyle Orland: Unity’s new "per-install" pricing enrages the game development community *arstechnica.com*.  13.9.2023. Viitattu 15.9.2023. (englanniksi)
21. ↑  Tim Anderson: Unity disunity: Community up in arms after announcement of runtime fee from January 2024 *devclass.com*.  13.9.2023. Viitattu 15.9.2023. (englanniksi)
22. ↑  Paul Tassi: The Entire Gaming Industry Unites Against Unity’s Baffling Pricing Change *forbes.com*.  13.9.2023. Viitattu 15.9.2023. (englanniksi)
23. ↑  James Batchelor: Unity apologises for controversial Runtime Fee, promises changes to the policy *gamesindustry.biz*.  18.9.2023. Viitattu 18.9.2023. (englanniksi)
24. ↑  Kyle Orland: EU game devs ask regulators to look at Unity’s "anti-competitive" bundling *arstechnica.com*.  21.9.2023. Viitattu 22.9.2023. (englanniksi)
25. ↑  Unity Announces Leadership Transition *investors.unity.com*.  9.10.2023. Viitattu 10.10.2023. (englanniksi)
26. ↑  Kyle Orland: Why Unity felt the need to "rush out" its controversial install-fee program *arstechnica.com*.  26.10.2023. Viitattu 28.10.2023. (englanniksi)
27. ↑  Neil Long: "Fuck you, we’re not paying": inside Unity’s Runtime Fee fiasco *mobilegamer.biz*.  23.10.2023. Viitattu 28.10.2023. (englanniksi)
28. ↑  Liam Dawe: Unity update their terms to clarify new terms aren't forced on game devs *gamingonlinux.com*.  7.11.2023. Viitattu 9.11.2023. (englanniksi)

Aiheesta muualla
----------------

* Verkkosivut (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Pelimoottorit |
| --- |
|  |
| *id Software* | 
* Doom-pelimoottori
* Quake-pelimoottori
* id Tech 2 (*Quake II*)
* id Tech 3 (*Quake III: Arena*)
* id Tech 4 (*Doom 3*)
* id Tech 5
* QuakeC
* GtkRadiant

 |
|  |
| *Epic Games* | 
* Unreal Engine
* Unreal Engine 2
* Unreal Engine 3
* Unreal Engine 4

 |
|  |
| *Crytek* | 
* CryEngine
* CryEngine 2
* CryEngine 3
* CryEngine 3.6 - 4
* CryEngine V

 |
|  |
| *Gamebase* | 
* Gamebryo
* LightSpeed

 |
|  |
| *Unity Technologies* | 
* Unity

 |
|  |
| *Digital Illusions CE* | 
* Frostbite Engine
* Frostbite 2
* Frostbite 3

 |
|  |
| *Valve Corporation* | 
* GoldSrc
* Source
* Source 2

 |
|  |
| *Bohemia Interactive Studio* | 
* Real Virtuality
* Enforce

 |
|  |
| *Sega* | 
* Hedgehog Engine
* Hedgehog Engine 2

 |
|  |
| *Capcom* | 
* MT Framework
* Panta Rhei
* RE Engine

 |
|  |
| *Media Molecule* | 
* Dreams

 |

 |